O **Φρέντι Μπελέρης** (πλήρες όνομα: *Διονύσιος-Άλφρεντ Μπελέρης*, αλβανικά: *Dhionisios Alfred Beleris*‎‎ - γενν. 1972, Χειμάρρα) είναι Βορειοηπειρώτης μειονοτικός αυτοδιοικητικός πολιτικός, ο οποίος τον Μάιο του 2023 εκλέχθηκε δήμαρχος της Χειμάρρας της Αλβανίας.

Βιογραφία
---------

Γεννήθηκε στη Χειμάρρα, όπου και μεγάλωσε. 

Προέρχεται από φτωχή οικογένεια και από νεαρή ηλικία ενεπλάκη με την αυτοδιοίκηση διεκδικώντας και υπερασπιζόμενος τα δικαιώματα της ελληνικής μειονότητας στην Αλβανία όπως και καλύτερες συνθήκες εργασίας και διαβίωσης. Μετά την πτώση του καθεστώτος Ενβέρ Χότζα στην Λ.Σ.Δ Αλβανίας, εγκαταστάθηκε στην Αθήνα.

Ο Μπελέρης σπούδασε στο Τμήμα Διεθνών και Ευρωπαϊκών Σχέσεων στο Πάντειο Πανεπιστήμιο, ενώ έχει εργαστεί και ως υδραυλικός και δημιούργησε στην Ελλάδα τη δική του επιχείρηση.

Το 2015 εξελέγη αντιπρόεδρος του Γενικού Συμβουλίου της  *Δ.Ε.Ε.Ε.Μ. Ομόνοια* και την ίδια χρονιά διεκδίκησε - για πρώτη φορά - τον Δήμο Χειμάρρας χωρίς όμως να επικρατήσει.

Εκλογή, καταδίκη και φυλάκιση
-----------------------------

Τον Μάιο 2023, δύο ημέρες πριν τις αυτοδιοικητικές εκλογές, όπου ήταν υποψήφιος Δήμαρχος Χειμάρρας, ο Μπελέρης συνελήφθη με την κατηγορία της εξαγοράς ψήφων. Το δικαστήριο του Αυλώνα, όπου παραπέμφθηκε από τον περιφερειακό εισαγγελέα, δήλωσε αναρμόδιο για την υπόθεση και την παρέπεμψε στην Ειδική Εισαγγελία κατά της Διαφθοράς, με τον Μπελέρη να παραμένει προφυλακισμένος.

Ωστόσο, στις 14 Μαΐου, εκλέχθηκε δήμαρχος Χειμάρρας, με τον ίδιο στην φυλακή υπό την προσωρινή κράτηση. 

Τον Μάιο 2023, ο Ιλί Μανιάνι, υπουργός Δικαιοσύνης της Αλβανίας κατά την περίοδο 2015-2017, κατήγγειλε την κυβέρνηση του Έντι Ράμα για τη σύλληψη του Μπελέρη, κάνοντας λόγο για *«φιάσκο»* και *«παρέμβαση στις ελεύθερες εκλογές»*.

Εκτός από την Ελλάδα και η Ευρωπαϊκή Ένωση καταδίκασε την σύλληψη και εξέφρασε την ανησυχία της, αφού προηγήθηκε σχετική ερώτηση-καταγγελία της ευρωομάδας του ΚΚΕ και στην συνέχεια πρόταση του ΕΛΚ και συγκεκριμένα της ευρωομάδας της ΝΔ που υπερψηφίστηκε.

Στις 5 Μαρτίου 2024, το ειδικό δικαστήριο SPAK έκρινε ένοχο τον εκλεγμένο δήμαρχο Χειμάρρας και τον συνεργάτη του Παντελή Κοκαβέση. Το δικαστήριο επέβαλε ποινή φυλάκισης δύο χρόνων με κράτηση για τον Φρέντι Μπελέρη και στον Παντελή Κοκαβέση 18 μήνες με τριετή αναστολή. Σύμφωνα με τους κατοίκους της Χειμάρρας, η απόφαση ήταν προδιαγεγραμμένη, με μοναδικό στόχο να μην ορκιστεί δήμαρχος ο Φρέντι Μπελέρης..

### Προηγούμενη καταδίκη

Τον Μάρτιο 1995, ο Φρέντι Μπελέρης είχε συλληφθεί από τις ελληνικές αρχές. Ήταν ένα από τα επτά άτομα που συνελήφθησαν από Έλληνες συνοριοφύλακες κοντά στα ελληνοαλβανικά σύνορα με Καλάσνικοφ και θεωρήθηκε ότι σχεδίαζαν επίθεση σε αλβανικό στρατιωτικό στόχο, παρόμοια με επίθεση της οργάνωσης ΜΑΒΗ την προηγούμενη χρονιά. Οι συλληφθέντες κατηγορήθηκαν για πλημμελήματα και σε δίκη σε δεύτερο βαθμό, που έγινε κεκλεισμένων των θυρών, τους επιβλήθηκε ποινή φυλάκισης 18 έως 20 μήνες για οπλοκατοχή.

Παραπομπές
----------

1. ↑  Iefimerida.Gr, Newsroom (16 Απριλίου 2024). «Φρέντι Μπελέρης: Σπούδασε στο Πάντειο, έζησε στην Ελλάδα -Η πορεία του». *iefimerida.gr*. Ανακτήθηκε στις 16 Απριλίου 2024.
2. ↑  Σαββίδης, Παναγιώτης (15 Μαΐου 2023). «Φρέντι Μπελέρης: Μια ζωή στο στόχαστρο των Αλβανών - Η κόντρα με τον Ράμα και η δικαίωση». *ProtoThema*. Ανακτήθηκε στις 15 Μαΐου 2023.
3. ↑  «Εκλογές στη Χιμάρα: Κέρδισε ο Φρέντι Μπελέρης». *tanea.gr*. 15 Μαΐου 2023. Ανακτήθηκε στις 15 Μαΐου 2023.
4. ↑  Σαββίδης, Παναγιώτης (15 Μαΐου 2023). «Φρέντι Μπελέρης: Μια ζωή στο στόχαστρο των Αλβανών - Η κόντρα με τον Ράμα και η δικαίωση». *ProtoThema*. Ανακτήθηκε στις 16 Μαΐου 2023.
5. ↑  «Φρέντι Μπελέρης: Παραμένει προφυλακισμένος ο νεοεκλεγείς δήμαρχος Χειμάρρας». *ertnews.gr*. 15 Μαΐου 2023. Ανακτήθηκε στις 15 Μαΐου 2023.
6. ↑  «Αλβανία: Νίκη του Φρέντι Μπελέρη στη Χειμάρρα – Βίντεο με τους πανηγυρισμούς». Ανακτήθηκε στις 15 Μαΐου 2023.
7. ↑  ««Καταπέλτης» πρώην υπ. Δικαιοσύνης του Ράμα: «Φιάσκο και παρέμβαση στις εκλογές» η σύλληψη Μπελέρη». *ProtoThema*. 23 Μαΐου 2023. Ανακτήθηκε στις 19 Ιουνίου 2023.
8. ↑  «Υπερψηφίστηκε τροπολογία για την απελευθέρωση Μπελέρη». *tanea.gr*. Ανακτήθηκε στις 13 Ιουλίου 2023.
9. ↑  «Ποινή φυλάκισης δύο ετών για τον Φρ. Μπελέρη – «Μας είχε προετοιμάσει για την απόφαση το πώς στήθηκε όλη αυτή η σκευωρία» λέει ο αδερφός του». *ertnews.gr*. 5 Μαρτίου 2024.
10. ↑  Δημήτρης Ψαρράς (29-05-2023). «Ο άγνωστος Φρέντι Μπελέρης». *Η Εφημερίδα των Συντακτών*.. Ανακτήθηκε στις 31-05-2023.